**Udlandsophold – vær modig, vær åben, vær høflig, lær at tackle udfordringer.**

At planlægge et studieophold i udlandet kræver mange overvejelser og utrolig meget forberedelse – men giv ikke op – det er det hele værd, når man opdager hvor rig man bliver på både personlige og faglige oplevelser. Jeg valgte at lave mit specialeprojekt i samarbejde med en forsker på UCLA i Californien. Dét, at trække teltpælene op og forlade de vante og trygge omgivelser for at etablere sig et nyt liv i helt nye omgivelser er en udfordring, der kun kan undervurderes. Det var en surrealistisk oplevelse, at stå alene i lufthavnen i Los Angeles med visum i den ene hånd og min 23 kg kuffert i den anden. Fra det tidspunkt havde jeg to uger til skabe rammerne omkring min nye hverdag – lige fra at finde et sted at bo og købe alle nødvendige ting hertil, til at bevare overblikket over og arbejde mig igennem den massive bunke af papirarbejde, som universitet og de amerikanske myndigheder kræver. Det var en hård start, men jeg lærte rigtig meget om mig selv og det overraskede mig, hvad jeg egentlig var i stand til – det giver et selvtillids-boost uden sammenligning og hæver selvstændighedsniveauet til nye højder. Man kommer utrolig langt med åbent sind, høflighed og imødekommenhed, når man skal lære at gebærde sig i et land med en anden kultur. Jeg kan kun anbefale, at man deltager mest muligt i alle mulige sociale og faglige arrangementer for at få indsigt i kulturen – det giver en anden oplevelse af landet, og man bliver hurtigere en del af det nye sted. Som bonus styrker det i den grad éns sprog- og kommunikationsevner og udbygger éns netværk. Når jeg ser tilbage på tiden i USA, der har budt på både ups and downs, fortryder jeg intet og har kun tilbage at sige til dem, der overvejer studier i udlandet: **Spring ud i det!**